1 Abbas de Ferraria et alii abbates qui de medietariis animalium poenitentiam hoc anno non egerunt, tribus diebus sint in levi culpa, uno eorum in pane et aqua, et de talibus medietariis ulterius non praesumant. Qui autem praesumpserint, omni sexta feria sint in pane et aqua, quamdiu in hac culpa duxerint persistendum. 2 De non eundo in Curiam, romanam, antiqua sententia teneatur. Abbas vero qui eam scienter transgressus fuerit, si in propria persona ierit, omni sexta feria ieiunet in pane et aqua, non celebret, et extra stallum abbatis maneat donec revertatur in sequenti Capitulo generali veniam petiturus. 3 Si autem miserit, similem poenam sustineat, donec idem nuntius revertatur ; ipse vero interim qui nuntius est, si est religiosus, omni sexta feria sit in pane et aqua. Quod si aliquis prior, subprior, vel aliquis obedientarius nuntium aliquem contra praesens scriptum miserit, omni sexta feria ieiunet in pane et aqua, et a domo propria emittatur, non nisi per generale Capitulum reversurus. 4 Quoniam in confusionem et contemptum Ordinis et disciplinae, de non recipiendis pueris infra decem et octo annos constitutis, terminos quos posuerunt patres nostri quosdam abbates audivimus excessisse, acrior debet modo accedere correctio ut quod pro bona voluntate et reverentia Capituli generalis noluerunt corrigere, saltem pro timore poenae timeant deinceps perpetrare. Ideoque auctoritate Capituli generalis firmiter amodo praecipimus observari, ut qui iuxta testimonium conscientiae suae tales habent : omni sexta feria ieiunent in pane et aqua, donec ad iam dictam aetatem perveniant, et qui ipsam poenitentiam non fecerint, eam compleant et observent. Quia vero in pluribus Ordinis nostri domibus, occasione talium gravissima scandala oriuntur, praecipimus firmiter observari, ut omnes qui scienter tales novitios, monachos vel conversos amodo receperint, a patre abbate sine retractatione aliqua deponantur. Similiter illi sustineant qui tales infantulos ad discendum litteras in abbatiis aut grangiis receperint, nisi super hoc a generali Capitulo, pro grandi utilitate et inevitabili dispensentur. 5 Monachi Sancti-Martialis Lemovicensis, et monachi de Irac associentur Ordini et in generali commemoratione scribantur. 6 Si pater abbas visitaverit filiam suam, vel alius ab eo missus, officiales dignis depositione invenerit, liceat ei deponere, ita tamen quod causam depositionis abbati eiusdem domus manifestet. 7 Praecipitur ut in litteris tam clausis quam patentibus quae dantur monachis et conversis, terminus inscribatur, in quo dantur, et ultra eis litteras non valebunt. 8 Anniversaria nulla fiant in Ordine, nisi de licentia Capituli generalis ; quae vero indulta fuerint non fiant stando nisi quatuor principalia. Quod si aliqua fuerint qualibet ratione indulta, nullum tamen officium. 9 In Capituli generalis congregatione legatur in primis Carta charitatis ex integro ; provideant etiam abbates ut in suis abbatiis habeatur haec eadem Carta charitatis. 10 Prohibetur ne a publicis foeneratoribus aliquid in eleemosynam recipiamus. 11 Illi qui in abbatem suum manus iniecerint, sententiae conspiratorum per omnia subiacebunt. 12 Sententiae vero conspiratorum additur ut postquam ad illam abbatiam ad quam transmittantur, pervenerint, non eant in alias abbatias Ordinis nostri nisi per generale Capitulum, nec equitent in futurum. 13 Abbati de Salem conceditur ut suscipiat locum quem offert ei episcopus Salciburgensis, ad abbatiam construendam. 14 Abbati de Baugezeto iniungitur ut 30 Libras quas debet Capitulo generali, annuatim usque ad tres annos ; 10 libras Capitulo restituat. 15 Abbas de Veteri villa qui contra statuta et formam Ordinis in abbatia sua mulierem tumulavit, tribus diebus sit in levi culpa, uno eorum in pane et aqua et omnes alii qui huic interfuerunt consilio, poena simili puniantur, et similia de cetero non praesumant. 16 In domo de Relec ubi mulieres ingressae sunt contra prohibitionem generalis Capituli, poena iniuncta a Capitulo firmiter observetur, et de cetero caveant ne contingat aliquando. Abbas, prior, subprior et omnes obedientarii ipsis tribus diebus quibus altaria discoperta fuerint, sint in pane et aqua. Super hoc scribatur comiti et comitissae Britanniae. Abbates de Bella valle et de Charitate, de Egris, de Monte-Sanctae-Mariae et omnes alii qui in simili culpa sunt, poena simili puniantur. 17 De querimonia domini Tornacensis super abbate de Capella, committitur abbatibus de Valcellis, de Dunis, quatenus ad ipsum locum accedant et quod ibi super hoc invenerint corrigendum, corrigant et emendent. Quia vero ipse abbas ad praesens capitulum non venit, cum venire deberet, abbati de Dunis hoc illi nuntiante, omni sexta feria sit in pane et aqua, et extra stallum abbatis maneat, et non celebret, donec Cistercio se praesentet. 18 De monacho Claustri praecipitur auctoritate Capituli quatenus ad abbatiam Novi castri redeat, et abbati huius domus cuius professus est obediens et sine proprietate aliqua de cetero existat ; alioquin pro fugitivo habeatur. Dominis archiepiscopis Coloniensi, Treverensi et comiti Iuliano, scribatur pro monacho illo, et abbas de Claustro ipsas litteras portet per manum suam, iam dictas praesentandas. 19 De converso Fusniacensi inciso committitur abbati Clarae vallis, ut de eo dispenset, si cum pace fratrum Fusniacensium viderit hoc expedire. 20 Querela abbatis de Blanzi, adversus abbatem de Claresco maresco, committitur abbatibus de Carocampo, de Balancia, de Gardo, compositione vel iudicio usque ad sequens Capitulum terminanda. 21 Domino regi Legionensi et abbati Carreceti scribatur ut cum Ordini incorporatus fuerit, ad ea quae duxerit proponenda ita respondebitur quod iustam non habebit de cetero materiam conquerendi. 22 Praecipitur abbatibus de Campo-Sanctae-Mariae et de Ristarsus quatenus ad abbatiam illam quam comes de Audeburnen offert Ordini accedant, et facta diligenti inquisitione de pace monialium quae locum ipsum inhabitabant, et pace episcopi ad cuius dioecesim pertinet ipse locus, et si haec omnia pacificata fuerint, ex tunc conventus monachorum ad eam transmittatur. 23 Querela Gaufridi de Mareval adversus abbatem de Landesio, committitur abbatibus de Albis petris et de Prato benedicto in iudicio vel compositione usque ad sequens Capitulum omni occasione *postposita* terminanda. 24 De conversis Curiae Dei qui cruce signati fuerunt, et ad Ordinem sunt reversi, committitur domino Cistercii ut de eis ordinet sicut viderit expedire. 25 Abbas de Buzai qui minus reverenter et indiscrete locutus est in Capitulo, tribus diebus sit in levi culpa, uno eorum in pane et aqua. 26 Querela quam proponunt fratres de Basinwere, adversus fratres de Podone, de grangia construenda intra terminos a generali Capitulo constitutos, committitur abbati de Savigni quatenus ad locum istum accedens, *terminet* et disponat sicut iuste viderit faciendum. 27 Item querela quam proponit abbas de Basinwere contra abbatem Mellifontis, de abbatia construenda infra terminos constitutos, committitur abbatibus de Savigni et de Fontibus in Anglia, ut ad locum ipsum accedentes, ordinent de ipsa abbatia quod secundum statuta Ordinis viderint expedire. 28 De scandalo abbatiae de Pratea dictum est ut abbas Clarae vallis accitis sibi viris prudentibus, accedat ad locum ipsum, et facta diligenti inquisitione de propositis, quae corrigenda invenerint digne secundum zelum Ordinis corrigant et emendent. 29 Quoniam abbates venientes ad Capitulum, in domo de Firmitate et de Maceriis minus honeste recepti sunt, abbas eiusdem domus, tribus diebus sit in levi culpa, uno eorum in pane et aqua. Priores autem et cellerarii veniant Cistercium ad voluntatem domini Cistercii satisfacturi. 30 Abbas Novi saltus, qui de quibusdam capitulis fuerit accusatus, auctoritate Capituli generalis absolvitur ab iis quibus impetebatur. 31 Abbas vero Sancti-Andreae qui minus reverenter contra eum locutus est, tribus diebus sit in levi culpa, uno eorum in pane et aqua. 32 Querela mercatorum de Tholosa contra abbatem de Gimont et de Bardona, committitur abbatibus Grandis sylvae, de Bordona, de Sancto-Saturnino et praeposito beati Stephani, usque ad sequens Capitulum compositione vel iudicio terminanda, auctoritate Capituli generalis firmiter iniungentes quatenus nominatos abbates compellant satisfacere mercatoribus, ita ut de cetero nulla quaestio audiatur. 33 Querela Speciosae vallis et de Sconagia committitur abbatibus de Evra, de Novo castro, secundum definitionem anno praeterito super hoc datam terminanda. 34 De conversis de Firmitate recipiendis committitur domino Cistercii. 35 Conceditur ut Theodoricus quondam abbas Oliveti, recipiatur in abbatia Curiae Dei, si abbas id facere potuerit, cum pace fratrum suorum ; alioquin in alia abbatia Ordinis nostri, excepto Oliveto, idem abbas ei provideat mansionem. 36 Scribatur domino Papae cum multa supplicatione, ex parte Capituli generalis ut si placet Sanctitati suae parcat nobis mittere personas minus idoneas ad ordinis observationem. Has vero litteras abbas Sancti-Anastasii domino Papae praesentabit, et ipsius super hoc beneplacitum usque ad sequens Capitulum faciet nuntiari. 37 Ad mandatum Summi Pontificis et ad preces Marchionis de … et Flandrensis et Blesensis comitum, conceditur ut de Sarnaio et de Persenia, et de Los et de Sacra cella, abbates proficiscantur cum cruce signatis et tam de numero personarum quas secum ducent, quam de substantia ad consilium se habeant patrum abbatum. 38 Reginae Arragonensi propter reverentiam Summi Pontificis, qui super hoc scripsit generali Capitulo, et ob ipsius devotionem quam singulariter habet ad Ordinem conceditur ut ea die tantum qua filium suum quem vovit Ordini voluerit offere Domino, domum Populeti poterit introïre. Nec monachi propter hanc diem poenitentiam de ingressu mulierum in abbatiis ordinis super hoc inscriptam agere tenebuntur. 39 De abbatia monachorum nigrorum de qua est conquestio adversus abbatem de Villari, committitur abbatibus de Fusneio et Claustro, ut locum illum adeant, et diligenter inquirant si locus sit idoneus Ordini, et si cum pace abbates eiusdem loci et monachorum et sine scandalo terrae valeat admitti, et quod invenerint sequenti capitulo nuntiabunt. 40 Petitio Wilermi Marescaldi de construenda abbatia, committitur abbatibus de Duvelina et de Mellifonte, qui diligenter inquirant et sollicite de possessionibus, et de loco, et de principis voluntate, et quod inde perpenderint, sequenti Capitulo satagant nuntiare. Abbates de Joriponte et de Arvicampo hoc eis denuntient. 41 De pecunia domini Didaci statutum est quod illa quae soluta est per manus domini Cistercii, et per manus quatuor primorum abbatum in emptionem possessionum convertatur, et fructus eorum interim sicut viderint expedire in usus Capituli generalis disponantur exponendi. Residuum vero pecuniae quae debetur, dominus Cistercii faciat colligi diligenter, et collectum modo supra dicto disponi et expendi, ita quod de tota pecunia Capituli generalis, prout eis visum fuerit utilitas disponatur. 42 De pressuris et molestiis quas sustinent Hibernienses scribatur domino cardinali et Ioanni de Corci. 43 Querela quae est inter Lyram et Quarariam, commititur abbatibus de Vaverleia et de Forda, compositione vel iudicio terminanda, et quod inde factum fuerit, per se vel per abbates alios sequenti Capitulo nuntiare curabunt. 44 Abbas Boni fontis qui filiam suam hoc anno non visitavit et omnes alii quos culpa similis comprehendit, tribus diebus sit in levi culpa, uno eorum in pane et aqua. 45 Petitio abbatum de Anglia de non veniendo ad Capitulum usque ad quartum annum nullatenus admittitur, sed sicut antiquitus dispensatum est, immutabiliter teneatur. 46 Illi de Hungaria, de Bohemia, de Polonia et ceteri qui servos habent, quando excesserint verberentur virgis, tantum citra sanguinem, et per aliquem saecularem. 47 Abbates Longaevillae, de Fulina, de Mera, de Alcubatia, de Columba, de Rivet, de Ennis, de Florano, de Porteglo, de Benedictione, qui hoc anno non venerunt ad Capitulum, cum venire debuissent, postquam haec sententia eis innotuerit, sint extra stallum abbatis et non celebrent et omni sexta feria sint in pane et aqua, usquedum Cistercio se praesentent. Abbas de Pelis hoc nuntiet abbatibus de Hungaria, abbas de Superaddo abbatibus de Hispania ; abbas Carae vallis abbati de Fulina ; abbas Pontis alti abbati de Rivet ; abbas Boni fontis abbatibus de Ennis, de Florano, de Porteglo. 48 De conversis Vallis-Sanctae-Mariae qui bibunt vinum in grangiis, committitur domino Cistercii ut per se vel per alium curet et provideat sufficienter emendare. Similiter de conversis Sanctae-Agathae qui sunt in excessu simili, committitur abbati Claraevallis, ut per se vel per alium faciat corrigi competenter. 49 De fratre Rainerio, monacho Aquilarum de quo dicitur quod praedicat contra Ordinis honestatem et mandatum, praecipitur ut a domo propria ad aliam emittatur, non nisi per generale Capitulum reversurus. 50 Petitio Roberti de Boneto de abbatia construenda, committitur abbatibus Domus Dei et de Albis petris, ut locum illum adeant, et diligenter inquirant, et quod invenerint, sequenti Capitulo denuntient. 51 De facienda collecta ad subventionem Terrae sanctae, et redemptionem captivorum, committitur domino Cistercii et quatuor primis abbatibus qui hac instanti dominica accedant ad grangiam de Chalii, cum subscriptis abbatibus de mandato Capituli generalis tractaturi ; et firmiter praecipitur ut quod ipsi statuerint, ab omnibus sine retractatione aliqua observetur ; et praecipitur ut ad locum illum nullus accedat nisi vocatus. Abbates de Savigniaco, de Pruleio, de Tribus fontibus, de Fusneio, de Ursicampo, de Evra, de Lucella, de Novocastro, de Eleemosyna, de Oratorio, de Cadonio, de Dalone, de Ioiaco, de Quinceio. 52 Abbati de Prenkebahc, qui petit beneficiorum Ordinis participium, conceditur communio societatis nostrae. 53 Abbas Bellae vallis, qui in causa mulieris extitit procurator et prorupit in vocem appellationis sex diebus sit in levi culpa, uno eorum in pane et aqua. 54 Abbati Portensi conceditur ut bona de Jaroslaw tradat abbatiae de Lubens. 